डेब्युमै कोन्वेको शतक
 डेभोन कोन्वेले आफ्नो पहिलो टेस्टमै शतक बनाएपछि न्युजिल्यान्डले इंल्यान्डविरुद्धको दुई टेस्ट शृंखलाको पहिलो टेस्टमा राम्रो सुरुआत गरेको छ ।
लन्डन —  डेभोन कोन्वेले आफ्नो पहिलो टेस्टमै शतक बनाएपछि न्युजिल्यान्डले इंल्यान्डविरुद्धको दुई टेस्ट शृंखलाको पहिलो टेस्टमा राम्रो सुरुआत गरेको छ ।कोन्वेको १ सय ३६ रन मद्दतमा भ्रमणकारी न्युजिल्यान्डले पहिलो दिनको खेलमा ८५ ओभर समाप्तिमा ३ विकेट गुमाई २ सय ४६ रन बनाएको छ ।आफ्नो डेब्यु टेस्टमै विश्व क्रिकेटको मक्का मानिने लर्डस मैदानमा शतक बनाउने कोन्वे केवल छैटौं खेलाडी बने । उनले २ सय ४० बलको इनिङ्समा १६ चौका प्रहार गरिसकेका छन् । कोन्वेले अर्का ओपनर टम लाथमसँग ५८ रन जोडेर न्युजिल्यान्डलाई राम्रो सुरुआत दिलाएका थिए । लाथम २३ रन बनाई डेब्यू गरिरहेका ओले रोबिन्सनको बलमा आउट भए । लाथमले ७७ बल खेल्दै २ चौका प्रहार गरे । कप्तान केन विलियम्सनलाई भेट्रान जेम्स एन्डरसनले १३ रनमा बोल्ड गरे । रोबिन्सनले रस टेलरलाई १४ रनमा एलबीडब्लू आउट गरी इंग्ल्यान्डलाई तेस्रो सफलता दिलाए । हेनरी निकोलस ४६ रन बनाई खेलिरहेका छन् । उनले १ सय ४५ बल खेली ३ चौका प्रहार गर्नेक्रममा चौथो विकेटमा कोन्वेसँग १ सय ३२ रनको साझेदारी गरिसकेका छन् ।न्युजिल्यान्डले इंग्ल्यान्डसँगको टेस्ट शृंखलापछि भारतसँग विश्व टेस्ट च्याम्पियनसिपको फाइनल खेल्नेछ ।